**Κωδικοποιημένες Σημειώσεις**

#### Μάθημα 1ο: «Τι είναι η Κοινωνιολογία;»

1. **Ορισμός και προκαταρτικές σκέψεις**
* Η Κοινωνιολογία έχει **συγκεχυμένη φήμη**: εξέγερση ή κοινοτοπία;
* Η Κοινωνιολογία ενέχει μιαν **ανατρεπτική ή κριτική διάσταση** υπό την έννοια ότι ασχολείται με προβλήματα άμεσου ενδιαφέροντος για όλους μας, προβλήματα που αποτελούν αντικείμενο σημαντικών διενέξεων και συγκρούσεων μέσα στην ίδια την κοινωνία. Υπάρχει ευρεία σχέση ανάμεσα στη δράση και στην κοινωνιολογική συνείδηση. Αυτό δεν συμβαίνει επειδή οι κοινωνιολόγοι διακηρύσσουν την εξέγερση, συμβαίνει κυρίως γιατί η κοινωνιολογική μελέτη αναδεικνύει τη σοβαρότητα των κοινωνικών προβλημάτων που πρέπει να αντιμετωπιστούν στο σημερινό κόσμο. **Καθένας έχει αντίληψη των προβλημάτων, όμως η Κοινωνιολογία βοηθά να εστιασθούν και να μελετηθούν σε βάθος.**
* Ζούμε σ’ έναν κόσμο περίπλοκο που κατακλύζεται από μεταβολές, εντάσεις, κοινωνικές διακρίσεις και συγκρούσεις. Παρά ταύτα, είμαστε σε θέση να ελέγξουμε ως ένα σημαντικό βαθμό τη μοίρα μας και να διαμορφώνουμε την ζωή μας προς το καλύτερο. ΗΚοινωνιολογία ως ένα συστηματοποιημένο πνευματικό εγχείρημα συμμετέχει σ’ αυτή την προσπάθεια κατανόησης και βελτίωσης της ζωής μας. Ο **βασικός προβληματισμός** γύρω από τον οποίο αναπτύσσεται η Κοινωνιολογία ως ιδιαίτερο επιστημονικό εγχείρημα συνίσταται χονδρικά στις **εξής ερωτήσεις**: Πώς δημιουργήθηκε ο κοινωνικός κόσμος στον οποίο μετέχουμε; Ποια είναι τα συστατικά αυτού του κόσμου; Γιατί οι συνθήκες της ζωής μας είναι τόσο διαφορετικές από εκείνες των γονιών και των παππούδων μας; Ποια είναι η θέση μας μέσα σ’ αυτόν τον κόσμο; Ποιοι είμαστε; Προς ποια κατεύθυνση θα κινηθούν οι μεταβολές στο μέλλον; Πώς ασκείται η εξουσία και ποιες είναι οι συνέπειες πάνω μας;
* Υπό αυτό το πρίσμα, η Κοινωνιολογία είναι η μελέτη της κοινωνικής ζωής, των ομάδων και των κοινωνιών του ανθρώπου. Αντικείμενό της είναι η ίδια μας η συμπεριφορά μας ως κοινωνικών όντων. **Το αντικείμενό της καλύπτει ένα μεγάλο εύρος κοινωνικών φαινομένων:** την ανάλυση φευγαλέων συναντήσεων ατόμων στο δρόμο, την οργάνωση και λειτουργία θεσμών όπως η οικογένεια, η εκπαίδευση, η θρησκεία, η οικονομία, η εργασία και το κράτος, τις σχέσεις εξουσίας μεταξύ των φύλων, την παρέκκλιση και το έγκλημα, την κοινωνική στρωμάτωση και μετασχηματισμό, το αστικό περιβάλλον και την καθημερινή ζωή στις πόλεις, το εθνικό κράτος, τον εθνικισμό, τον ρατσισμό και τον πόλεμο, τη διερεύνηση των παγκόσμιων κοινωνικών διαδικασιών.
* Όπως όλες οι κοινωνικές επιστήμες, η Κοινωνιολογία είναι μία **ενδογενώς αμφιλεγόμενη προσπάθεια.** Χαρακτηρίζεται από συνεχείς διενέξεις γύρω από την ίδια της τη φύση. Αυτό όμως είναι πλεονέκτημα και όχι αδυναμία. Υποστηρίζεται συχνά ότι χρειάζεται να μοιάζει η κοινωνιολογία με τις φυσικές επιστήμες και να παράγει ένα σύστημα καθολικών νόμων παρόμοιο με αυτό που θεωρούν ότι έχουν ανακαλύψει και επαληθεύσει οι φυσικές επιστήμες. Αυτό όμως είναι εσφαλμένο. **Οι στόχοι της φυσικής επιστήμης καμία σχέση δεν έχουν με τη μελέτη της ανθρώπινης συμπεριφοράς.** Η κοινωνιολογία ασχολείται με ένα αντικείμενο που είναι πρακτικά πατατηρήσιμο, εξαρτάται από την εμπειρική έρευνα και περιλαμβάνει προσπάθειες για διαμόρφωση θεωριών και γενικεύσεων, οι οποίες ερμηνεύουν τα γεγονότα. Οι άνθρωποι δεν είναι άψυχα αντικείμενα στη φύση. Η μελέτη της δικής μας συμπεριφοράς είναι εντελώς διαφορετική από τη μελέτη των φυσικών φαινομένων.
1. **Το αντικείμενο της Κοινωνιολογίας: ένα πρώτο παράδειγμα**
* Ο ρομαντικός έρωτας, ο γάμος και η σεξουαλικότητα. Η στενή σύνδεση του έρωτα με τη σεξουαλικότητα και το γάμο παρατηρείται μόνο στη σύγχρονη εποχή. Μεσαιωνικό γνωμικό: «είναι μοιχεία να αγαπάς τη γυναίκα σου με το συναίσθημά σου». Ο ρομαντικός έρωτας δεν μπορεί να νοηθεί απλά ως ένα φυσικό κομμάτι της ανθρώπινης ζωής. Διαμορφώθηκε από ευρύτερες κοινωνικές και ιστορικές επιδράσεις. Αυτές τις επιδράσεις μελετούν οι κοινωνιολόγοι.
* Τείνουμε να βλέπουμε και να αξιολογούμε τον κόσμο με τα γνωρίσματα του δικού μας κόσμου. Η κοινωνιολογία αποδεικνύει την ανάγκη να αποκτήσουμε μια ευρύτερη θεώρηση του γιατί είμαστε αυτοί που είμαστε και γιατί δρούμε όπως δρούμε. Ότι τίποτε δεν είναι δεδομένο και ότι η ζωή μας επηρεάζεται έντονα από τις ιστορικές και τις κοινωνικές συνθήκες.
1. **Οι απαρχές και το πλαίσιο της κοινωνιολογίας**
* Η ανάπτυξη της κοινωνιολογίας και τα σημερινά της ενδιαφέροντα πρέπει να κατανοηθούν στο πλαίσιο των αλλαγών που δημιούργησαν τον σύγχρονο κόσμο. Στο διάστημα δύο περίπου αιώνων έχουμε ραγδαίες μαζικές κοινωνικές μεταβολές προερχόμενες κυρίως από τη δυτική Ευρώπη με παγκόσμιο αντίκτυπο. Ο πυρήνας τους βρίσκεται στις δύο μεγάλες επαναστάσεις της Ευρώπης του 18ου και 19ου. Η πρώτη είναι η γαλλική επανάσταση του 1789, ένα σύνολο γεγονότων και ένα σύμβολο πολιτικών μετασχηματισμών στην εποχή μας. Η δεύτερη επανάσταση είναι η βιομηχανική, που τοποθετείται στη Βρετανία στο τέλος 18ου, ενώ το 19ο εξαπλώνεται σε ολόκληρη τη δυτική Ευρώπη και τις Η.Π.Α. Οι τεχνικές ανακαλύψεις μέρος ευρύτερων κοινωνικών και οικονομικών αλλαγών. Μετακίνηση του όγκου εργατικού δυναμικού από την ύπαιθρο στις ζώνες βιομηχανικής παραγωγής που οδήγησε στην εκμηχάνιση της αγροτικής παραγωγής και την επέκταση των πόλεων.
* Η εκβιομηχάνιση και ο αστισμός αποτελούν το επίκεντρο των μετασχηματισμών οι οποίοι κατέλυσαν τις παραδοσιακές μορφές ζωής. Ένα τρίτο φαινόμενο συνδέεται με τα προηγούμενα: η ραγδαία αύξηση του πληθυσμού.
* Η κοινωνιολογία γεννήθηκε όταν αυτοί που αντιλήφθηκαν τις πρώτες αλλαγές τις οποίες προκάλεσαν οι δύο επαναστάσεις, προσπάθησαν να κατανοήσουν τις συνθήκες εμφάνισής τους και τις πιθανές συνέπειές τους.
* Η συντριβή των παραδοσιακών μορφών ζωής οδήγησαν πολλούς στοχαστές να αναπτύξουν μια νέα αντίληψη τόσο του κοινωνικού όσο και του φυσικού κόσμου. Μια σημαντική εξέλιξη ήταν η χρήση του επιστημονικού τρόπου σκέψης αντί του θρησκευτικού για την κατανόηση του κόσμου, της φύσης του ανθρώπου, της δομής της κοινωνίας και των μετασχηματισμών της.
* Στοχαστές που συνδέονται με την ανάπτυξη της κοινωνιολογίας εντυπωσιάστηκαν από τις εξελίξεις στην επιστήμη και την τεχνολογία και τη συμβολή τους στις κοινωνικές αλλαγές. Έτσι, διατυπώνοντας τους σκοπούς της κοινωνιολογίας προσπάθησαν να αντιγράψουν στη μελέτη των ανθρώπινων κοινωνικών σχέσεων το ερμηνευτικό μοντέλο και τη μεθοδολογία των φυσικών επιστημών για τον υλικό κόσμο.
* Η κοινωνιολογία θα ήταν μια «φυσική επιστήμη της κοινωνίας». Α. Comte – «το να είσαι σε θέση να προβλέπεις είναι το να είσαι σε θέση να ελέγχεις». Ο Ντυρκάιμ ανέπτυξε περαιτέρω μερικές από τις ιδέες του Comte. Η κοινωνιολογία μπορεί να προσεγγίσει και να κατανοήσει τα κοινωνικά γεγονότα με τον ίδιο αντικειμενικό τρόπο, όπως τα γεγονότα με τα οποία ασχολούνται οι φυσικές επιστήμες. Τα κοινωνικά φαινόμενα πρέπει να θεωρούνται ως πράγματα. Ο εαυτός μας ως αντικείμενο της φύσης.
* **Η κοινωνιολογία διαφέρει από φυσικές επιστήμες σε δύο ουσιαστικά σημεία. Κριτική:** α) Οι κοινωνίες υφίστανται μόνο στο βαθμό που παράγονται και αναπαράγονται από τις δικές μας πράξεις ως ανθρώπινων όντων. Δεν μπορούμε να αντιμετωπίζονται οι ανθρώπινες δραστηριότητες σαν να καθορίζονται από αίτια, με τον ίδιο τρόπο που καθορίζονται τα φυσικά φαινόμενα. «Διπλή ανάμιξη» ατόμων και θεσμών: δημιουργούμε την κοινωνία και ταυτόχρονα είμαστε δημιουργήματά της. Οι θεσμοί είναι τρόποι κοινωνικής δραστηριότητας που αναπαράγονται στο χρόνο και το χώρο. **Αναπαραγωγή** της κοινωνικής συμπεριφοράς ή των κοινωνικών συστημάτων = **επανάληψη** παρόμοιων τρόπων δραστηριότητας από άτομα που δρουν σε διαφορετικό τόπο και χρόνο. Τα κοινωνικά συστήματα περιλαμβάνουν σχέσεις μεταξύ ατόμων και ομάδων. Είναι εσφαλμένη και παραπλανητική η στατική απεικόνιση τους σαν τους τοίχους ενός κτιρίου ή σαν το σκελετό ενός σώματος. Η μορφή των κοινωνικών συστημάτων υφίσταται μόνο στο βαθμό που τα άτομα επαναλαμβάνουν ενεργά συγκεκριμένες μορφές συμπεριφοράς σε διαφορετικό χρόνο και χώρο. β) Τα άτομα της ύλης δεν μπορούν να μάθουν τι λένε οι επιστήμονες γι’ αυτά, ή να αλλάξουν τη συμπεριφορά τους, όταν το μάθουν. Οι άνθρωποι μπορούν. Ως ανθρώπινα όντα δεν ζούμε απλώς μέσα στην ιστορία, κατασκευάζουμε την ιστορία και το πεπρωμένο μας. Αν θεωρήσουμε την κοινωνική δραστηριότητα ως ένα σύνολο γεγονότων τα οποία καθορίζουν φυσικοί νόμοι τότε παρανοούμε το παρελθόν και δεν μπορούμε να αντιληφθούμε πώς μπορεί να επηρεάσει το μέλλον μας η κοινωνιολογική ανάλυση. Οι κοινωνιολόγοι απευθύνονται στους ανθρώπους και όχι σε αδρανή αντικείμενα. Ότι φαίνεται αμετάβλητο, αναπόφευκτο, αναμφισβήτητο στην πραγματικότητα είναι ιστορικό προϊόν. Η κοινωνιολογική γνώση μπορεί να παίξει χειραφετιστικό ρόλο.
1. **Αναπτύσσοντας μια κοινωνιολογική θεώρηση: η κοινωνιολογική φαντασία**
* Να μάθουμε να σκεφτόμαστε κοινωνιολογικά σημαίνει να αναπτύξουμε τη φαντασία μας. Π.χ. να σκεφτούμε πώς βιώνουν το σεξ και το γάμο οι λαοί που θεωρούν τα ιδεώδη του ρομαντικού έρωτα ως ξένα ή ακόμη και γελοία. Δεν πρόκειται για απλή συσσώρευση γνώσης αλλά για έναν συσχετισμό διαφόρων μορφών αισθήσεων που είναι απαραίτητες στην κοινωνιολογική ανάλυση.
* Ο C.R.Mills προτείνει την τριπλή άσκηση της κοινωνιολογικής φαντασίας η οποία απαιτεί την ιστορική, ανθρωπολογική και κριτική αίσθηση. Ο κοινωνιολόγος πρέπει να αποστασιοποιηθεί από την αμεσότητα των προσωπικών καταστάσεων και να τοποθετήσει τα πράγματα σε ένα ευρύτερο πλαίσιο, προκειμένου να τα δει με καινούργιο μάτι. **Παράδειγμα:** η κοινωνιολογία του καφέ.
* Η κοινωνιολογική φαντασία μας επιτρέπει να δούμε ότι πολλά από τα συμβάντα που φαίνεται να ενδιαφέρουν μόνο το άτομο, στην πραγματικότητα αντανακλούν ευρύτερα ζητήματα. Π.χ. το διαζύγιο ή η ανεργία δεν είναι απλώς ένα προσωπικό πρόβλημα αλλά και ένα ζήτημα δημόσιου ενδιαφέροντος.
* Η ατομική μας επιλογή αντανακλά τη γενικότερη θέση μας στην κοινωνία. Τα κίνητρα για να σπουδάσει κάποιος (π.χ. παιδαγωγικά) συνδέονται με κοινωνικούς παράγοντες όπως είναι η κοινωνική προέλευση, η ηλικία, το φύλο, η εθνότητα, κ.λπ. Οι στάσεις των φοιτητών συχνά αντανακλούν τις στάσεις των συγγενών και των φίλων. Το κοινωνικό περιβάλλον από το οποίο προερχόμαστε συνδέεται σε σημαντικό βαθμό με το είδος των αποφάσεων που θεωρούμε ενδεδειγμένες. Παρά το γεγονός ότι όλοι μας επηρεαζόμαστε από τον κοινωνικό περίγυρο στον οποίο βρισκόμαστε, κανένας δεν καθορίζεται απόλυτα από αυτόν. Διατηρούμε και δημιουργούμε τη δική μας ατομικότητα και έχουμε ένα βαθμό ανεξαρτησίας.
* Η κοινωνιολογία ερευνά τις σχέσεις μεταξύ *αυτού που μας κάνει η κοινωνία και εκείνου που εμείς κάνουμε στον εαυτό μας*. Οι πράξεις μας δομούν τον κόσμο που μας περιβάλλει και ταυτόχρονα δομούνται από τον κοινωνικό κόσμο.
* Η έννοια της **«κοινωνικής δομής»** αναφέρεται στο γεγονός ότι τα κοινωνικά πλαίσια της ζωής μας δεν αποτελούνται απλώς από τυχαία γεγονότα ή πράξεις. Είναι δομημένα ή διαμορφώνονται με συγκεκριμένους τρόπους. Υπάρχουν κανονικότητες στον τρόπο με τον οποίο συμπεριφερόμαστε και στις σχέσεις μας με τους άλλους. Η κοινωνική δομή δεν είναι όπως η φυσική δομή. Δεν υπάρχει ανεξάρτητα από τις ανθρώπινες πράξεις. Αναδιαμορφώνεται διαρκώς από τα δομικά στοιχεία που την αποτελούν, δηλαδή τους ανθρώπους.
* Η διαρκής αυτή διαδικασία δόμησης και αναδόμησης της κοινωνικής ζωής βασίζεται στις σημασίες που προσδίδουν οι άνθρωποι στις πράξεις τους. Οι πράξεις μας όμως ίσως παραγάγουν διαφορετικά αποτελέσματα από αυτά που επιθυμούμε. Ακούσιες συνέπειες της συμπεριφοράς μας: Παράδειγμα αυταρχικών γονέων και Νέα Υόρκη. Η κοινωνιολογία μελετάει το ισοζύγιο ανάμεσα στην κοινωνική αναπαραγωγή και τον κοινωνικό μετασχηματισμό.
* **Ιστορική συνείδηση:** Η πρώτη προσπάθεια κοινωνιολογικής φαντασίας είναι η ανάκτηση του άμεσου παρελθόντος μας – του κόσμου που έχουμε χάσει για να συνειδητοποιήσουμε πόσο διαφορετική είναι η ζωή στις βιομηχανικές κοινωνίες από τη ζωή των ανθρώπων στο σχετικά πρόσφατο παρελθόν. Δημιουργική χρήση της φαντασίας για την ανακατασκευή της υφής των μορφών κοινωνικής ζωής που σήμερα έχουν εκλείψει. Οι αλλαγές στην υφή της κοινωνικής ζωής είναι κατά ένα μέρος υλικής μορφής (απόσπασμα σελ.41). Ας εξετάσουμε την **εμφάνιση του βιομηχανικού καπιταλισμού**: η σύξευξη της καπιταλιστικής επιχείρησης με τη μηχανική παραγωγή στο εργοστάσιο, δεν εμφανίζεται νωρίτερα από τα τέλη του 18ου και εντοπίζεται μόνο στη Βρετανία.
* **Ζούμε σε ένα μοναδικό παγκόσμιο σύστημα:** Οι τεχνολογικές καινοτομίες συνδέονται στενά με την παρακμή της παράδοσης του θεμελίου της καθημερινής ζωής. Π.χ. διαφορετική βίωση του χρόνου. Στην αφετηρία της μεταβολής των κοινωνιών της δυτικής Ευρώπης οι δύο επαναστάσεις. Η πολιτική επανάσταση, η οποία συνδέεται με την εμφάνιση του εθνικού κράτους και την έννοια του εθνικού πολίτη. Τα δικαιώματα του πολίτη ενώ είναι σχετικά πρόσφατο φαινόμενο τείνουν να θεωρούνται δεδομένα. Το ίδιο και ο εθνικισμός. Αυτά έχουν γίνει χαρακτηριστικά γνωρίσματα της εσωτερικής οργάνωσης των εθνικών κρατών, σημαντικό όμως να εξετάσουμε και τις σχέσεις μεταξύ των εθνικών κρατών.
* Βιομηχανικός καπιταλισμός – παγκόσμιο σύστημα καταμερισμού εργασίας, περίπλοκη εξειδίκευση της παραγωγής σ’ έναν καταμερισμό εργασίας κατά τον οποίο οι σχέσεις ανταλλαγής είναι παγκόσμιες. **Παράδειγμα:** Ρούχα, τηλεόραση, κ.λπ.
* Η επέκταση του καπιταλισμού συνοδεύτηκε από τη γενική επικράτηση του εθνικού κράτους. Μωσαϊκό εθνικών κρατών – σχετικά πρόσφατο φαινόμενο. **Παράδειγμα** θηρευτικών και συλλεκτικών κοινωνιών και παραδοσιακής Κίνας. Οι διάφορες κοινωνίες είχαν σχέσεις μεταξύ τους αλλά όχι όπως σήμερα: «Η Ανατολή είναι Ανατολή και η Δύση είναι Δύση και ποτέ τα δύο δεν θα συναντηθούν».
* **Ανθρωπολογική γνώση:** Θα μας βοηθήσει να απαλλαγούμε από την πεποίθηση ότι ο τρόπος ζωής της Δύσης είναι ανώτερος. Αυτή η πεποίθηση ενισχύθηκε από την ίδια την επέκταση του καπιταλισμού, ο οποίος έθεσε σε κίνηση γεγονότα που διέβρωσαν ή κατέστρεψαν τους περισσότερους από τους πολιτισμούς με τους οποίους ήρθε σε επαφή. Πολλοί στοχαστές προσπάθησαν να δώσουν συγκεκριμένη μορφή σ’ αυτήν την άποψη βάζοντας την ανθρώπινη ιστορία σε διαγράμματα κοινωνικής εξέλιξης στα οποία η εξέλιξη νοείται ως η ικανότητα των διαφόρων τύπων κοινωνιών να ελέγξουν το υλικό περιβάλλον.
* **Κριτική:** Αυτά τα διαγράμματα ενέχουν εθνοκεντρισμό και ευρωκεντρισμό. Η υλική παραγωγικότητα αποτελεί ανορθόδοξη στάση εάν συγκριθεί με άλλους πολιτισμούς.
* Η ανθρωπολογική διάσταση είναι σημαντική γιατί μας δίνει δυνατότητα να εκτιμήσουμε την ποικιλία των μορφών ανθρώπινης ζωής. Ειρωνεία: Η συστηματική μελέτη των ανθρώπινων πολιτισμών στη σύγχρονη εποχή συμβαδίζει με μανιώδη και καταστροφική επέκταση του βιομηχανικού καπιταλισμού και των στρατιωτικών δυνάμεων της δύσης. Σύμφωνα με τον Ρουσώ, η επαφή μας με διαφορετικούς πολιτισμούς μας βοηθάει να κατανοούμε καλύτερα τους εαυτούς μας. (σ.46)
* Η τρίτη μορφή φαντασίας έχει σχέση με τις μελλοντικές δυνατότητες. Ποιες είναι οι εναλλακτικές για το μέλλον; Καθήκον της κοινωνιολογίας να ασκεί κριτική στις υπάρχουσες δομές εξουσίας και μορφές κοινωνίας. Κριτική που θα βασίζεται στην ανάλυση. Καμία κοινωνική διαδικασία δεν καθορίζεται από αμετάβλητους νόμους.

**Προτεινόμενη βιβλιογραφία:**

* Giddens A. (1989), *Εισαγωγή στην Κοινωνιολογία*, Αθήνα: Οδυσσέας.
* Giddens A. (2002), *Κοινωνιολογία*, Αθήνα: Gutenberg.
* Τσαούση Δ. Γ. (1991), *Η Κοινωνία του Ανθρώπου – Εισαγωγή στην Κοινωνιολογία*, Αθήνα: Gutenberg.
* Τσαούση Δ. Γ. (1989), *Χρηστικό Λεξικό Κοινωνιολογίας*, Αθήνα: Gutenberg.
* Μπέργκερ Λ. Π. (1985), *Πρόσκληση στην Κοινωνιολογία*, Αθήνα: Μπουκουμάνης.
* Επανάληψη-Κοινοτοπία: **η κοινωνιολογία ασχολείται με τη μελέτη των ανθρώπινων κοινωνιών.** Στη γενική κατηγορία των «κοινωνιών» περιλαμβάνουμε τις βιομηχανικές κοινωνίες, τις αγροτικές, τις μεγάλες αγροτικές αυτοκρατορίες, αλλά και τις μικρές φυλετικές.
* Η **«κοινωνία»** είναι ένα σύστημα θεσμοθετημένων και θεσμοποιημένων τρόπων συμπεριφοράς, δηλαδή πεποιθήσεων και τρόπων ενέργειας που εμφανίζονται και επανεμφανίζονται ή αναπαράγονται κοινωνικά στο χώρο και το χρόνο. Παράδειγμα θεσμοποιημένης ενέργειας ή θεσμού η γλώσσα.
* **Παραστατικό πρότυπο κοινωνίας:** Η κοινωνία ως ένα σύστημα σημείων. Οι άνθρωποι τελούν σε σχέσεις μεταξύ τους που καθορίζονται από τη θέση. Οι σχέσεις μεταξύ των ανθρώπων μεταβάλλονται είτε γιατί οι ίδιοι μετακινούνται από ένα σημείο σε ένα άλλο είτε γιατί τα ίδια τα σημεία μετατοπίζονται στο χώρο. Έννοιες που συνδέονται με την αντίληψη αυτή της κοινωνίας είναι η «θέση», ο «ρόλος», η «κοινωνική σχέση», η «διαντίδραση», η «κινητικότητα».
* Ο όρος **θέση** αναφέρεται σε ένα σημείο από το οποίο απορρέει και καταλήγει μία δράση. Με τον όρο **ενέργεια** εννοούμε κάθε πράξη με συγκεκριμένο περιεχόμενο. Με τον όρο **δράση** υποδηλώνεται μια ενέργεια που κατευθύνεται προς συγκεκριμένο υποκείμενο με σκοπό να προκαλέσει κάποια δική του ενέργεια ή δράση. Ο κάτοχος μιας θέσης είναι φορέας ενέργειας και δράσης. Ο όρος θέση έχει 2 έννοιες: α) η απλούστερη δηλώνει το χώρο, το σημείο που κατέχει ένα άτομο στο σύστημα σχέσεων που μετέχει, το σύνολο των θέσεων που κατέχει σε μια δεδομένη στιγμή ονομάζεται **σύμπλεγμα θέσεων,** β) ο χώρος που κατέχει ο φορέας ενός συμπλέγματος ρόλων σε μια κλίμακα ιεραρχίας-**κοινωνική θέση** ή **κοινωνική κατάσταση**. Η έννοια της θέσης συνδέεται με τις εξής έννοιες: με το **ρόλο** που αναφέρεται στην ενέργεια ή δράση του κατόχου της θέσης. Με την **κοινωνική σχέση** και την **κοινωνική διαντίδραση**, δηλαδή στις σχέσεις των κατόχων των θέσεων. Με το **θεσμό** ως μια παγιωμένη διάταξη χώρων ενέργειας ή δράσης. Με την **κοινωνική στρωμάτωση**, την ιεραρχική διάταξη των κοινωνικών χώρων ενέργειας.
* Στη ζωή τα άτομα μετακινούνται από μια θέση σε άλλη. Παρουσιάζουν μια **διαδοχή θέσεων**. Αυτό σημαίνει ότι η σύνθεση του συμπλέγματος των θέσεων μεταβάλλεται. Αν η μεταβολή συνεπάγεται και μετακίνηση στην ιεραρχική κοινωνική κλίμακα τότε μιλάμε για **κοινωνική κινητικότητα**.
* Ρ. Λίντον: Οι θέσεις διακρίνεται στις **δοτές** και τις **κατακτημένες**.
* Οι θέσεις δεν μπορούν να νοηθούν χωρίς αναφορά προς μια τουλάχιστον άλλη θέση και τον κάτοχό της. Ο Λίντον ορίζει τη θέση ως ένα σύνολο δικαιωμάτων και υποχρεώσεων.
* Η **θέση** έχει μια **αντικειμενική και μια υποκειμενική διάσταση**. Όταν οι 2 διαστάσεις δεν συμπίπτουν τότε παρατηρείται ένταση μεταξύ του ατόμου και του κοινωνικού συνόλου που το περιβάλλει.
* Οι **κοινωνικοί ρόλοι**: Ο κάτοχος μιας θέσης φορέας ενέργειας ή δράσης την οποία ονομάζουμε **συμπεριφορά**. Τη συμπεριφορά που αναμένουμε από τον κάτοχο μιας θέσης ονομάζουμε ρόλο. Η συμπεριφορά αυτή ούτε τυχαία ούτε αυθαίρετη, αντιστοιχεί στη θέση και είναι επαναλαμβανόμενη, προβλέψιμη και αναμενόμενη. Όπως είπε και ο Λίντον οι ρόλοι είναι η δυναμική όψη της θέσης γι’ αυτό δεν υπάρχουν θέσεις χωρίς ρόλους και ρόλοι χωρίς θέσεις. Ακόμη, το γεγονός ότι η συμπεριφορά είναι αναμενόμενη σημαίνει ότι η συμπεριφορά αυτή έχει υποχρεωτικό χαρακτήρα για τον κάτοχο της θέσης. Ο ρόλος επομένως περικλείει έναν κανόνα για ενέργεια η δράση με ορισμένη μορφή. Αποτελεί ένα κανονιστικό πρότυπο δράσης.
* Δεν αντιστοιχεί σε μια θέση ένας και μόνο ρόλος. Διαφορετικοί αναπτύσσονται στις σχέσεις μιας θέσης με άλλες θέσεις. Σπάνια μία θέση συνδέεται με μία μόνο θέση. Η θέση αποτελεί το κέντρο σχέσεων με πολλές άλλες και διαφορετικές μεταξύ τους θέσεις. Ο κάτοχος μιας θέσης είναι φορέας ενός **συμπλέγματος ρόλων** που απορρέουν από αυτήν. Όταν οι ρόλοι που απορρέουν από την ίδια θέση είναι αντιφατικοί μεταξύ τους, δηλαδή βρίσκεται σε δίλημμα ποια συμπεριφορά πρέπει να ακολουθήσει τότε λέμε ότι υπάρχει εσωτερική σύγκρουση ρόλων. Κάθε άτομο κατέχει πολλές θέσεις, είναι επομένως φορέας περισσότερων από ένα συμπλέγματα ρόλων. Όταν οι ρόλοι που απορρέουν από διαφορετικές θέσεις είναι αντιφατικοί τότε μιλάμε για εξωτερική σύγκρουση ρόλων-σύγκρουση καθηκόντων.
* Υπάρχουν **τυπικοί** και **άτυποι ρόλοι**.
* **Η κοινωνική διαντίδραση:** η κατάσταση όπου η δράση ενός ή περισσοτέρων ατόμων είναι αποτέλεσμα της δράσης ενός ή περισσοτέρων άλλων ατόμων. Η δράση του ενός λειτουργεί ως ερέθισμα ή κίνητρο για τη δράση του άλλου. Η διαντίδραση περιλαμβάνει τόσο προβλεπόμενες όσο και απρόβλεπτες δράσεις. Είναι αποτέλεσμα της επικοινωνίας μεταξύ των προσώπων διαμέσου της ανταλλαγής συμβόλων που περιέχουν κάποιο νόημα.
* Η κοινωνία είναι ένα οργανωμένο σύνολο. Η θέση και ο ρόλος ουσιώδη στοιχεία αυτής της οργάνωσης. Η διαντίδραση είναι το αποτέλεσμα δράσεων που εκπορεύονται από κατόχους θέσεων προς κατόχους θέσεων. Δημιουργείται ένα πεδίο δράσεων μεταξύ των θέσεων.
* Η **κοινωνική σχέση** είναι μια μορφή διαντίδρασης που χαρακτηρίζεται από την αμοιβαία αναγνώριση των προσώπων που διαντιδρούν ως κατόχων συγκεκριμένων θέσεων και φορέων ρόλων. Η κοινωνική σχέση μπορεί να είναι στιγμιαία ή παροδική καθώς και διαρκής. Η παγίωση μιας κοινωνικής σχέσης ή ενός πλέγματος σχέσεων οδηγεί στη δημιουργία ενός **θεσμού**.
* **Κοινωνικός θεσμός** είναι η επιδίωξη ενός ή περισσότερων κοινωνικά σημαντικών σκοπών με κοινωνικά παραδεκτούς και παγιωμένους τρόπους ατομικής ή συλλογικής συμπεριφοράς ή δράσης. Οι θεσμοί τα μέσα για την επίτευξη κοινωνικά σημαντικών σκοπών. Όταν η δράση που αναλαμβάνουν τα μέλη μιας κοινωνίας συλλογικά για την επίτευξη κοινών σκοπών παγιώνεται και συνιστά ένα σταθερό και επαναλαμβανόμενο πλαίσιο που καθιστά προβλέψιμη τη συμπεριφορά και τα αποτελέσματά της τότε μιλάμε για θεσμό. Το σκοπό που εξυπηρετεί ένας θεσμός ή τα σταθερά αποτελέσματά της δράσης του ονομάζουμε **λειτουργία**. Τρία βασικά γνωρίσματα θεσμών: α) κοινωνικά προσανατολισμένη δράση β) επιδιωκόμενος σκοπός γ) προκαθορισμένες μορφές συμπεριφοράς. Για την επίτευξη ενός σκοπού απαιτείται ο συντονισμός επιμέρους δραστηριοτήτων. Απαιτείται η οργάνωση της δράσης των μετεχόντων στο χώρο και το χρόνο. Δύο συστατικά είναι απαραίτητα: η σταθερότητα της δράσης και ο υποχρεωτικός χαρακτήρας. Οι θεσμοί εξυπηρετούν μόνιμες ανάγκες του συνόλου. Συνεχής και ομοιόμορφη επανάληψη των ενεργειών προκειμένου να πετύχουν το ίδιο πάντα επιθυμητό αποτέλεσμα. Αυτό γίνεται με την παγίωση της δράσης και με την αναγωγή της σε κανόνα ενέργειας, προκειμένου να αποκτήσει έναν υποχρεωτικό χαρακτήρα. Ο θεσμός είναι ένα σύνολο κανονιστικών προτύπων.
* Η «κοινωνία» είναι κοινό αντικείμενο μελέτης της κοινωνιολογίας και των κοινωνικών επιστημών. Αυτό που διακρίνει την κοινωνιολογία είναι το μεγάλο ενδιαφέρον της για τις μορφές κοινωνιών που προέκυψαν από τις 2 μεγάλες επαναστάσεις. Υπό αυτό το πρίσμα, η κοινωνιολογία είναι μία κοινωνική επιστήμη, η οποία στοχεύει στη συστηματική μελέτη των κοινωνικών θεσμών που δημιουργήθηκαν από το βιομηχανικό μετασχηματισμό των 2 ή 3 προηγούμενων αιώνων. Ωστόσο, δεν υπάρχουν σαφή όρια μεταξύ των κοινωνικών επιστημών. Διανοητικός καταμερισμός εργασίας.

**Μάθημα 2ο: Πολιτισμός, Κοινωνία, Άτομο**

**1. Ο Πολιτισμός ως κοινωνική κληρονομιά**

* Τα κοινωνικά σύνολα αντιδιαστέλλουν τον εαυτό τους από τα άλλα με βάση τη συνείδηση της πολιτισμικής τους ιδιαιτερότητας. Ο πολιτισμός είναι το σημείο αναφοράς της συλλογικής ταυτότητας γιατί απαντά σε 2 ερωτήματα: «ποιοι είμαστε» και «τι είμαστε;». Στο πρώτο απαντά με το μύθο και την ιστορία, δηλαδή με τη συλλογική μνήμη. Στο δεύτερο με το πλαίσιο ζωής που συνιστά την κοινωνική καθημερινή πραγματικότητα.
* Ο πολιτισμός έχει έναν έντονο δεσμευτικό χαρακτήρα και ασκεί πίεση στα μέλη του κοινωνικού συνόλου. Γι’ αυτό τον μελετάμε ως στοιχείο κοινωνικής συνοχής.
* Ο πολιτισμός ως κοινό πλαίσιο μνήμης και ζωής επιτελεί ταυτόχρονα 3 σημαντικές για το κοινωνικό σύνολο λειτουργίες: της αναγνώρισης, της ένταξης και της συμμετοχής. Μέσω του πολιτισμού τα μέλη του κοινωνικού συνόλου αναγνωρίζονται μεταξύ τους, εντάσσονται στο κοινωνικό σύνολο, αποκτώντας την ατομική τους ταυτότητα και συμμετέχουν στην κοινωνική ζωή μέσα από την ένταξη τους αυτή.
* Ακολουθούν τις απαιτήσεις του πολιτισμού είτε λόγω συνήθειας είτε λόγω του φόβου των κυρώσεων.
* Ορισμός: λέγοντας πολιτισμός γενικά εννοούμε την κοινωνική κληρονομιά του ανθρώπου που μεταβιβάζεται από γενιά σε γενιά με διαδικασίες κοινωνικές.
* Δεν υπάρχει ένας ενιαίος και γενικά παραδεκτός ορισμός του πολιτισμού. Γιατί στις ξένες γλώσσες η κοινωνική κληρονομικότητα αποδίδεται με τους όρους: πολιτισμός (civilisation) και κουλτούρα (culture)
* Στην κοινωνιολογία ο όρος κουλτούρα αναφέρεται κυρίως σε στάσεις, συστήματα αξιών και κανόνες.
* Τυπολογία του Ραλφ Λίντον: ταξινόμηση των στοιχείων του πολιτισμού με κριτήρια την γενικότητα και τη δεσμευτικότητά τους.

**2. Πολιτισμική διαφοροποίηση**

* Οι αποδεκτοί τρόποι συμπεριφοράς διαφέρουν από πολιτισμό σε πολιτισμό. Παραδείγματα: Παιδοκτονία εκ προμελέτης, διατροφικές συνήθειες, σεξουαλικές πρακτικές. Οι μικρές κοινωνίες πολιτισμικά ομοιογενείς, ενώ οι βιομηχανικές κοινωνίες αποτελούνται από διαφορετικούς υπο-πολιτισμούς.
* Κάθε πολιτισμός έχει τα δικά του πολιτισμικά πρότυπα συμπεριφοράς που φαίνονται ξένα στα άτομα που έχουν διαφορετική πολιτισμική προέλευση. Το **παράδειγμα** **των Νασιρέμα**. Όλες οι γνώριμες δραστηριότητες (π.χ. τα τελετουργικά καθαριότητας) μοιάζουν παράδοξες αν περιγράφονται εκτός του πλαισίου αναφοράς τους και δεν εξετάζονται ως μέρος του συνολικού τρόπου ζωής ενός πληθυσμού.
* Ένας πολιτισμός θα πρέπει να εξετάζεται με τους όρους των δικών του ιδιαίτερων σημασιών και αξιών – αποφυγή εθνοκεντρισμού.
* Η κοινωνιολογική φαντασία μας δίνει δυνατότητα να απελευθερωθούμε από τον περιορισμό να σκεφτόμαστε μόνο σε συνάρτηση με τον τύπο κοινωνίας που γνωρίζουμε εδώ και σήμερα.

**3. Κοινωνικοποίηση**

* Η Κοινωνικοποίηση η διαδικασία με οποία το απροστάτευτο παιδί γίνεται βαθμιαία ένα αυτοσυνείδητο, πληροφορημένο και εκπαιδευμένο πρόσωπο, το οποίο έχει αποκτήσει τις δεξιότητες εκείνες που απαιτεί ο πολιτισμός που ανήκει. Δεν αποτελεί είδος κοινωνικού προγραμματισμού όπου το παιδί δέχεται παθητικά τις επιδράσεις τις οποίες συναντά. Ακόμα και το νεογέννητο έχει απαιτήσεις και ανάγκες που επηρεάζουν εκείνους που έχουν αναλάβει τη φροντίδα του. Το παιδί είναι ενεργό ον. Η κοινωνικοποίηση συνδέει τις γενεές μεταξύ τους.
* Η κοινωνικοποίηση αναγκαία. Το παράδειγμα του «αγριόπαιδου του Αβερόν».
* Ο άνθρωπος δεν είναι από τη γέννησή του το κοινωνικό ον που ξέρουμε. Όταν γεννιέται είναι ένα δυνάμει κοινωνικό ον.
* Την **κοινωνικοποίηση** μπορούμε να την ορίσουμε ως τη **διαδικασία ένταξης** και **ενσωμάτωσης** του ατόμου σε ένα κοινωνικό σύνολο. Αυτό σημαίνει δύο πράγματα: α) ότι με την κοινωνικοποίηση το άτομο αποκτά μια θέση μέσα στο σύνολο, β) ότι το άτομο γίνεται μέρος του συνόλου και επομένως γίνεται και αυτός φορέας της κοινωνικής κληρονομιάς που θεμελιώνει τη συλλογική ταυτότητα.
* Από την πλευρά του ατόμου, η κοινωνικοποίηση είναι η διαδικασία με την οποία αποκτά την κοινωνική του υπόσταση και ταυτότητα και αφετέρου προσκτάται την κοινωνική κληρονομιά. Από την πλευρά της κοινωνίας, είναι η διαδικασία της κοινωνικής αναπαραγωγής της κοινωνίας ή η διαδικασία της κοινωνικής αναπαραγωγής της νέας γενιάς των μελών της. Συνεπώς, η κοινωνικοποίηση είναι η διαδικασία με την οποία η κοινωνία εντάσσει και ενσωματώνει το άτομο στους κόλπους της και του μεταβιβάζει την κοινωνική της κληρονομιά.
* Η κοινωνικοποίηση αναφέρεται στη διαδικασία της κοινωνικής και όχι βιολογικής αναπαραγωγής. Η διαδικασία αυτή συμβαίνει καθ’ όλη τη διάρκεια της ζωής ενός ανθρώπου και σε ποικίλα κοινωνικά σύνολα. Δεν κατευθύνεται αποκλειστικά ως σκόπιμη και έκδηλη ενέργεια προς τα βιολογικά νεαρά άτομα αλλά και στην παραγωγή μιας νέας γενιάς μελών του συνόλου. Π.χ. η μύηση μελών μιας θρησκείας ή αίρεσης. Η βιολογική και η κοινωνική νέα γενιά είναι δύο ξεχωριστές ομάδες.
* Η λειτουργία της κοινωνικοποίησης ως ένταξης και ενσωμάτωσης του ατόμου φαίνεται καθαρά όταν το τέλος της συνδυάζεται με μια **διαβατήρια τελετουργία**, μια τελετή με δημόσιο χαρακτήρα που επισημαίνει και σφραγίζει τη μετάβαση του ατόμου από μια κατάσταση σε μια άλλη.
* Οι κοινωνίες διαθέτουν ιδιαίτερους θεσμούς για τους οποίους η κοινωνικοποίηση είναι η κύρια ή η δευτερεύουσα λειτουργία. Η οικογένεια και η εκπαίδευση είναι θεσμοί για τους οποίους η κοινωνικοποίηση είναι μια από τις κύριες λειτουργίες τους. Ο στρατός και η θρησκεία είναι θεσμοί με τις δικές τους κύριες λειτουργίες και τους δικούς τους μηχανισμούς κοινωνικοποίησης επιτελώντας παράλληλα και ένα κοινωνικοποιητικό έργο για το ευρύτερο κοινωνικό σύνολο.
* Η κοινωνικοποίηση είναι μια αμφίδρομη διαδικασία. Δεν πρόκειται μόνο για ένα σύνολο θεσμικών και κοινωνικών ενεργειών ή δράσεων που κατευθύνονται προς το άτομο. Το άτομο δεν είναι παθητικός δέκτης, κοινωνικοποιείται και μέσα από τη δική του δράση.
* **Θεωρίες κοινωνικοποίησης**: 1. η *λειτουργιστική* και *δομολειτουργιστική* προσέγγιση του Ντυρκάιμ και Πάρσονς αντίστοιχα. Παρά τις επιμέρους διαφορές τους συγκλίνουν σε αρκετά σημεία. 2. η *ερμηνευτική* προσέγγιση των Μπέργκερ και Λάκμαν. 3. η προσέγγιση της *συγκρότησης του εαυτού* του Μηντ. 4. η *ψυχαναλυτική* προσέγγιση του Φρόιντ. 5. η προσέγγιση του Πιαζέ.
* **Συζήτηση** του κειμένου του Ντυρκάιμ «η ηθική διαπαιδαγώγηση» και του κειμένου των Μπέργκερ και Λάκμαν «η εσωτερίκευση της πραγματικότητας».
* **Κριτική** της λειτουργιστικής και δομολειτουργιστικής προσέγγισης: α) η κοινωνικοποίηση μια ενιαία, ομοιογενής και καθολική διαδικασία με στόχο την ανώδυνη είσοδο και ενσωμάτωση των νέων στην κοινωνική τάξη. Το παρόν του παιδιού διαγράφεται, β) Το νεαρό άτομο ως μη κοινωνικοποιημένο ων στερείται μιας πλήρους κοινωνικής υπόστασης: ως εκ τούτου έχει ανάγκη από τη φροντίδα, την καθοδήγηση και την παρέμβαση των ενηλίκων, γ) Η κοινωνία ως το σύνολο αξιών, προτύπων συμπεριφοράς, αντιλήψεων, γνώσεων κ.λπ. εκλαμβάνεται ως μια αντικειμενική πραγματικότητα την οποία το άτομο καλείται να εσωτερικεύσει. Το άτομο παρουσιάζεται ως ένα παθητικό υποκείμενο από το οποίο αναμένεται να συμμορφωθεί στα κοινωνικά δεδομένα. Η κοινωνική πραγματικότητα ως αντικειμενική δεν επιδέχεται μεταβολές, τροποποιήσεις ή αναθεωρήσεις.
* Η θεώρηση του παιδιού ως ατελώς κοινωνικοποιημένου όντος το τοποθετεί στο κοινωνικό περιθώριο. Συχνά παρομοιάζεται με τον απολίτιστο, τον άγριο, τον πρωτόγονο και αυτό διευκολύνει την κατασκευή της παιδικής ηλικίας ως ξεχωριστής κατηγορίας, η οποία τίθεται εκτός του κυρίαρχου κοινωνικού και πολιτισμικού γίγνεσθαι. Κοινό σημείο ανάμεσα στο παιδί και τον άγριο θεωρείται ότι είναι η δυνατότητα εκπολιτισμού τους, η πιθανότητα να ενταχθούν στο ευρύτερο κοινωνικό σώμα με την προϋπόθεση να αφεθούν στην καθοδήγηση και τη διδασκαλία των ενήλικων και των πολιτισμένων. Επιπλέον, η εξέλιξη του ανθρώπου από το παιδί στον ενήλικο παραλληλίζεται με την εξέλιξη της ανθρωπότητας, την εξέλιξη του πολιτισμού. Ο πολιτισμός εδώ εντάσσεται σε ένα ιεραρχικό εξελικτικό σχήμα, όπου οι δυτικές κοινωνίες τοποθετούνται στην κορυφή.
* **Η κοινωνικοποίηση σε άλλους πολιτισμούς**: Παρά το γεγονός ότι οι πρακτικές διαχείρισης της παιδικής ηλικίας που διέπουν τις δυτικές κοινωνίες προβάλλουν ως κυρίαρχες και χαίρουν γενικής αποδοχής, εν εκφράζουν και τον μοναδικό τρόπο με τον οποίο οι κοινωνίες των ενηλίκων υποδέχονται τα νέα μέλη τους. Κοινωνίες με διαφορετική οργάνωση και ιεραρχική δομή και διαφορετικό σύστημα συγκέντρωσης, κατανομής και μετάδοσης της γνώσης, διευθετούν την άφιξη ενός νέου μέλους στην κοινωνική ομάδα, την ενσωμάτωσή του στην κοινότητα και τέλος την έξοδό του από την παιδική ηλικία και την είσοδό του στην κοινωνία των ενηλίκων, επινοώντας τις δικές τους ιδιαίτερες πρακτικές.
* **Συζήτηση** πάνω στο κείμενο του Barth «Τελετουργία και γνώση στους Μπακταμάν της Νέας Γουινέας»
* **Συμπέρασμα:** Σε κοινωνίες με διαφορετική οργάνωση από τις δυτικές, οι τελετές μύησης συνιστούν οργανωμένες και καθιερωμένες πρακτικές κοινωνικοποίησης και μετάδοσης γνώσης σύμφωνα με τις ισχύουσες αντιλήψεις και προσδοκίες για το φύλο, την ηλικία και την ιεραρχική δομή. Προετοιμάζουν τα νέα μέλη της κοινότητας να ενταχθούν ομαδικά, χωρίς να διαταράξουν την κοινοτική συνέχεια και συνοχή. Οι τελετές μύησης καθιερώνουν μια διάκριση ανάμεσα στην παιδική ηλικία και το στάτους του ενηλίκου που δεν είναι ζήτημα φυσιολογίας αλλά κοινωνικού προσδιορισμού. Η μετατροπή των μυουμένων από παιδιά σε ενήλικους, δηλαδή σε κοινωνικά υπεύθυνα άτομα, προβάλλει τη διαφορά ανάμεσα σε αυτές τις δύο καταστάσεις της ύπαρξης. Η μετάβαση από το ένα επίπεδο στο άλλο σημαδεύεται από μια ιεροτελεστία προορισμένη «να αλλάξει» φύση το νεαρό άτομο και να ελέγξει αν έχουν πραγματοποιηθεί αυτές οι αλλαγές. Οι τελετές μύησης επιτελούν κοινωνικο-ποιητικό έργο και παράλληλα συνιστούν πρακτικές εκπαίδευσης, διδασκαλίας και μάθησης. Μέσω αυτών η γνώση κατανέμεται στα νέα μέλη με τρόπο που συντηρεί και αναπαράγει τη δομή, την οργάνωση και την ιεράρχησή της.

Βασική και προτεινόμενη βιβλιογραφία

* Giddens A. (2002), *Κοινωνιολογία*, Αθήνα: Gutenberg, σσ.68-98.
* Τσαούση Δ. Γ. (1991), *Η Κοινωνία του Ανθρώπου – Εισαγωγή στην Κοινωνιολογία*, Αθήνα: Gutenberg, σσ.107-134.
* Durkheim E. (1997), ‘Η ηθική διαπαιδαγώγηση’ στο Δ. Μακρυνιώτη (επιμ.) *Παιδική Ηλικία*, Αθήνα: εκδ.νήσος, σσ.317-345.
* Barth Fr. (1997), ‘Τελετουργία και γνώση στους Μπακταμάν της Νέας Γουινέας’ στο Δ. Μακρυνιώτη (επιμ.) *Παιδική Ηλικία*, Αθήνα: εκδ.νήσος, σσ.386-409.